CELEX: 32016R0791
Language: el
Date: 2016-05-11 00:00:00
Title: Κανονισμός (ΕΕ) 2016/791 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την τροποποίηση των κανονισμών (ΕΕ) αριθ. 1308/2013 και (ΕΕ) αριθ. 1306/2013 όσον αφορά το καθεστώς ενίσχυσης για την παροχή οπωροκηπευτικών προϊόντων, μπανανών και γάλακτος στα εκπαιδευτικά ιδρύματα

24.5.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 135/1
               
            ΚΑΝΟΝΙΣΜΌΣ (ΕΕ) 2016/791 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
      της 11ης Μαΐου 2016
      για την τροποποίηση των κανονισμών (ΕΕ) αριθ. 1308/2013 και (ΕΕ) αριθ. 1306/2013 όσον αφορά το καθεστώς ενίσχυσης για την παροχή οπωροκηπευτικών προϊόντων, μπανανών και γάλακτος στα εκπαιδευτικά ιδρύματα
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 42 και το άρθρο 43 παράγραφος 2,
      Έχοντας υπόψη την πρόταση της Ευρωπαϊκής Επιτροπής,
      Κατόπιν διαβίβασης του σχεδίου νομοθετικής πράξης στα εθνικά κοινοβούλια,
      Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
      Έχοντας υπόψη τη γνώμη της Επιτροπής των Περιφερειών (2),
      Αποφασίζοντας σύμφωνα με τη συνήθη νομοθετική διαδικασία (3),
      Εκτιμώντας τα ακόλουθα:
      
                  (1)
               
               
                  Ο κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (4) προβλέπει στο μέρος II τίτλος I κεφάλαιο II τμήμα 1 τη θέσπιση ενός καθεστώτος για την προώθηση της κατανάλωσης οπωροκηπευτικών στα σχολεία, και ενός για την προώθηση της κατανάλωσης γάλακτος στα σχολεία.
               
            
                  (2)
               
               
                  Με βάση την πείρα από την εφαρμογή των ισχυόντων σχολικών καθεστώτων, σε συνδυασμό με τα συμπεράσματα των εξωτερικών αξιολογήσεων και την επακόλουθη ανάλυση των διαφόρων επιλογών πολιτικής, καθώς και των κοινωνικών προβλημάτων που αντιμετωπίζουν τα κράτη μέλη, συνάγεται το συμπέρασμα ότι η συνέχιση και η ενίσχυση των δύο αυτών καθεστώτων είναι υψίστης σημασίας. Στο σημερινό πλαίσιο συνεχούς μείωσης της κατανάλωσης νωπών οπωροκηπευτικών και γαλακτοκομικών προϊόντων, ιδίως από τα παιδιά, και της αυξανόμενης παιδικής παχυσαρκίας εξαιτίας καταναλωτικών συνηθειών που προσανατολίζονται σε τρόφιμα υψηλής επεξεργασίας, τα οποία συχνά έχουν και υψηλή περιεκτικότητα σε πρόσθετα σάκχαρα, αλάτι, λίπος ή πρόσθετες ουσίες, θα πρέπει η χορήγηση ενωσιακών ενισχύσεων για τη χρηματοδότηση της παροχής επιλεγμένων γεωργικών προϊόντων στα παιδιά που φοιτούν σε εκπαιδευτικά ιδρύματα να συμβάλει περισσότερο στην προώθηση των υγιεινών διατροφικών συνηθειών και της κατανάλωσης τοπικών προϊόντων.
               
            
                  (3)
               
               
                  Από την ανάλυση των διαφόρων επιλογών πολιτικής προκύπτει ότι η υιοθέτηση ενιαίας προσέγγισης εντός κοινού νομικού και δημοσιονομικού πλαισίου είναι ο καταλληλότερος και αποτελεσματικότερος τρόπος σε ό,τι αφορά την επίτευξη των ειδικών στόχων που επιδιώκει η κοινή γεωργική πολιτική μέσω των καθεστώτων προώθησης της κατανάλωσης οπωροκηπευτικών και γάλακτος στα σχολεία. Μια τέτοια προσέγγιση επιτρέπει στα κράτη τη μεγιστοποίηση του αντίκτυπου της διανομής διατηρώντας καθορισμένο τον προϋπολογισμό και αυξάνοντας την αποδοτικότητα της διαχείρισης. Ωστόσο, για να ληφθούν υπόψη οι διαφορές μεταξύ των οπωροκηπευτικών, συμπεριλαμβανομένων των μπανανών, και του γάλακτος και των γαλακτοκομικών προϊόντων, δηλαδή της κατανάλωσης «οπωροκηπευτικών στα σχολεία» και της κατανάλωσης «γάλακτος στα σχολεία», κατά τα οριζόμενα στον παρόντα κανονισμό, και των αλυσίδων εφοδιασμού τους, θα πρέπει να διατηρηθεί ο διαχωρισμός ορισμένων στοιχείων, όπως τα αντίστοιχα κονδύλια του προϋπολογισμού. Με βάση την πείρα από τα ισχύοντα καθεστώτα, η συμμετοχή στο σχολικό πρόγραμμα θα πρέπει να παραμείνει προαιρετική για τα κράτη μέλη. Λαμβανομένων υπόψη των διαφορών μεταξύ των κρατών μελών όσον αφορά τις τάσεις στην κατανάλωση, θα πρέπει να δοθεί στα συμμετέχοντα κράτη μέλη και τις συμμετέχουσες περιφέρειες η δυνατότητα να επιλέγουν, στο πλαίσιο των στρατηγικών τους, ποια από τα επιλέξιμα προϊόντα επιθυμούν να διανείμουν σε παιδιά που φοιτούν σε εκπαιδευτικά ιδρύματα. Τα κράτη μέλη μπορούν επίσης να θεσπίσουν στοχευμένα μέτρα για να αντιμετωπίσουν τη μειούμενη κατανάλωση γάλακτος στην ομάδα-στόχο.
               
            
                  (4)
               
               
                  Έχει διαπιστωθεί τάση μείωσης της κατανάλωσης ιδιαιτέρως των νωπών οπωροκηπευτικών και του γάλακτος κατανάλωσης. Κατά συνέπεια, η διανομή στο πλαίσιο του σχολικού προγράμματος είναι σκόπιμο να επικεντρωθεί κατά προτεραιότητα στα εν λόγω προϊόντα. Η προσέγγιση αυτή θα συμβάλει στη μείωση του οργανωτικού φόρτου των σχολείων και στην αύξηση του αντίκτυπου της διανομής στο πλαίσιο ενός περιορισμένου προϋπολογισμού και είναι σύμφωνη με την τρέχουσα πρακτική, καθώς πρόκειται για τα προϊόντα που διανέμονται συχνότερα. Ωστόσο, προκειμένου να ακολουθηθούν οι διατροφικές συστάσεις όσον αφορά στην πρόσληψη του ασβεστίου και να προωθηθεί η κατανάλωση συγκεκριμένων προϊόντων ή να ικανοποιηθούν ιδιαίτερες διατροφικές ανάγκες των παιδιών στην επικράτειά τους, και λόγω των αυξανομένων προβλημάτων από τη δυσανεξία στη λακτόζη του γάλακτος, θα πρέπει να επιτραπεί στα κράτη μέλη, εφόσον ήδη διανέμουν γάλα κατανάλωσης ή αντίστοιχα προϊόντα χωρίς λακτόζη, να διανέμουν άλλα γαλακτοκομικά προϊόντα, χωρίς προσθήκη αρωματικών, φρούτων, καρπών ή κακάο, όπως το γιαούρτι και το τυρί, τα οποία έχουν ευεργετικά αποτελέσματα στην υγεία των παιδιών. Τα κράτη μέλη θα πρέπει επίσης να μπορούν να διανείμουν προϊόντα μεταποιημένων οπωροκηπευτικών εφόσον διανέμουν ήδη νωπά οπωροκηπευτικά. Επιπλέον, θα πρέπει να καταβληθούν προσπάθειες για να εξασφαλιστεί η διανομή τοπικών και περιφερειακών προϊόντων. Αν τα κράτη μέλη το θεωρήσουν αναγκαίο για την επίτευξη των στόχων του σχολικού προγράμματος και της εθνικής τους στρατηγικής, θα πρέπει να μπορούν να συμπληρώσουν τη διανομή των ανωτέρω προϊόντων με ορισμένα άλλα γαλακτοκομικά και ροφήματα με βάση το γάλα. Όλα αυτά τα προϊόντα θα πρέπει να είναι πλήρως επιλέξιμα για τη χορήγηση ενωσιακής ενίσχυσης. Ωστόσο, όσον αφορά στα μη γεωργικά προϊόντα, επιλέξιμο για την ενίσχυση θα είναι μόνο το γαλακτοκομικό συστατικό. Προκειμένου να λαμβάνονται υπόψη οι επιστημονικές εξελίξεις, και να διασφαλιστεί ότι τα διανεμόμενα προϊόντα πληρούν τους στόχους του σχολικού προγράμματος, ανατίθεται στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης (ΣΛΕΕ), για τη συμπλήρωση του περιλαμβανομένου στον παρόντα κανονισμό καταλόγου των εξαιρούμενων ενισχυτικών γεύσης και για τον καθορισμό των ανωτάτων επιπέδων για την πρόσθετη ζάχαρη, το πρόσθετο αλάτι και το πρόσθετο λίπος στα μεταποιημένα προϊόντα.
               
            
                  (5)
               
               
                  Είναι απαραίτητη η θέσπιση συνοδευτικών εκπαιδευτικών μέτρων για την υποστήριξη της διανομής, προκειμένου να επιτευχθούν οι βραχυπρόθεσμοι και μακροπρόθεσμοι στόχοι του σχολικού προγράμματος, όσον αφορά στην αύξηση της κατανάλωσης επιλεγμένων γεωργικών προϊόντων και στη διαμόρφωση υγιεινών διαιτολογίων. Δεδομένης της σημασίας τους, τα μέτρα αυτά θα πρέπει να στηρίζουν τη διανομή οπωροκηπευτικών προϊόντων και γάλακτος στα σχολεία. Ως συνοδευτικά εκπαιδευτικά μέτρα, αποτελούν σημαντικό εργαλείο για την ανανέωση της σχέσης των παιδιών με τη γεωργία και την ποικιλία των ενωσιακών γεωργικών προϊόντων, ιδίως εκείνων που παράγονται στην περιοχή τους, με τη βοήθεια, για παράδειγμα, εμπειρογνωμόνων σε θέματα διατροφής και γεωργών. Για την επίτευξη των στόχων που επιδιώκει το σχολικό πρόγραμμα, τα κράτη μέλη θα πρέπει να έχουν τη δυνατότητα να συμπεριλάβουν στα μέτρα τους ευρύτερη ποικιλία γεωργικών προϊόντων, καθώς και να περιλαμβάνουν άλλα τοπικά, περιφερειακά ή εθνικά ιδιότυπα προϊόντα, όπως το μέλι, οι επιτραπέζιες ελιές και το ελαιόλαδο.
               
            
                  (6)
               
               
                  Για την προαγωγή υγιεινών διατροφικών συνηθειών, τα κράτη μέλη θα πρέπει να διασφαλίζουν ότι οι εθνικές αρχές τους που είναι αρμόδιες για την υγεία και τη διατροφή έχουν την ενδεδειγμένη συμμετοχή στην κατάρτιση του καταλόγου των προϊόντων που πρόκειται να χορηγούνται, ή ότι οι αρχές αυτές θα εγκρίνουν καταλλήλως τον κατάλογο, σύμφωνα με τις εθνικές διαδικασίες.
               
            
                  (7)
               
               
                  Προκειμένου να διασφαλιστεί η αποτελεσματική και στοχευμένη χρήση των πόρων της Ένωσης και να διευκολυνθεί η υλοποίηση του σχολικού προγράμματος, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ σχετικά με τον προσδιορισμό των δαπανών και των μέτρων που είναι επιλέξιμα για ενωσιακή ενίσχυση.
               
            
                  (8)
               
               
                  Η ενωσιακή ενίσχυση θα πρέπει να κατανέμεται ξεχωριστά για τη διανομή οπωροκηπευτικών και γάλακτος στα σχολεία, σύμφωνα με την προαιρετική προσέγγιση όσον αφορά τη διανομή. Η εν λόγω ενίσχυση θα πρέπει να κατανέμεται σε κάθε κράτος μέλος λαμβανομένων υπόψη του αριθμού των παιδιών ηλικίας από έξι έως δέκα ετών στο εν λόγω κράτος μέλος και του βαθμού ανάπτυξης των περιφερειών εντός του εν λόγω κράτους μέλους, ώστε να εξασφαλιστεί η παροχή μεγαλύτερης ενίσχυσης στις λιγότερο αναπτυγμένες περιφέρειες, στα μικρά νησιά του Αιγαίου και στις εξόχως απόκεντρες περιοχές, λόγω της περιορισμένης διαφοροποίησης της γεωργικής παραγωγής στις περιοχές αυτές και της συχνής αδυναμίας εξεύρεσης ορισμένων προϊόντων στη σχετική περιφέρεια, μιας κατάστασης που έχει ως αποτέλεσμα υψηλότερο κόστος μεταφοράς και αποθήκευσης. Περαιτέρω, προκειμένου να μπορέσουν τα κράτη μέλη να διατηρήσουν την κλίμακα των εφαρμοζόμενων καθεστώτων για τη διανομή γάλακτος στα σχολεία και για να ενθαρρυνθούν και άλλα κράτη μέλη να ξεκινήσουν τη διανομή γάλακτος, είναι σκόπιμο να συνδυαστούν τα εν λόγω κριτήρια με τη μέχρι τώρα χρήση της ενωσιακής ενίσχυσης για την παροχή γάλακτος και γαλακτοκομικών προϊόντων σε παιδιά, με εξαίρεση την Κροατία για την οποία πρέπει να καθοριστεί συγκεκριμένο ποσό.
               
            
                  (9)
               
               
                  Για τη διασφάλιση της ορθής διοικητικής και δημοσιονομικής διαχείρισης, τα κράτη μέλη που επιθυμούν να συμμετάσχουν στη διανομή των επιλέξιμων προϊόντων θα πρέπει να υποβάλλουν κάθε χρόνο αίτηση χορήγησης της ενωσιακής ενίσχυσης.
               
            
                  (10)
               
               
                  Η εθνική ή περιφερειακή στρατηγική θα πρέπει να αποτελεί προϋπόθεση για τη συμμετοχή κράτους μέλους στο σχολικό πρόγραμμα. Τα κράτη μέλη που επιθυμούν να συμμετάσχουν θα πρέπει να υποβάλουν μία στρατηγική υπό τη μορφή εγγράφου που θα καλύπτει περίοδο έξι ετών και θα καθορίζει τις προτεραιότητές τους. Τα κράτη μέλη θα πρέπει να έχουν τη δυνατότητα να επικαιροποιούν τις στρατηγικές τους τακτικά, ιδίως με βάση εκτιμήσεις και εκ νέου αξιολογήσεις των προτεραιοτήτων ή των στόχων και με βάση την επιτυχία των προγραμμάτων τους. Επίσης, οι στρατηγικές μπορούν να περιλαμβάνουν συγκεκριμένα στοιχεία που αφορούν την εφαρμογή του σχολικού προγράμματος, ώστε να δοθεί η δυνατότητα στα κράτη μέλη να επιτύχουν βελτίωση της αποτελεσματικότητας στη διαχείριση, μεταξύ άλλων, των αιτημάτων ενίσχυσης.
               
            
                  (11)
               
               
                  Για μια καλύτερη ευαισθητοποίηση σχετικά με το σχολικό πρόγραμμα και για να αυξηθεί η προβολή της ενωσιακής ενίσχυσης, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 ΣΛΕΕ, όσον αφορά την υποχρέωση των κρατών μελών να προβάλουν ευκρινώς την ενωσιακή στήριξη για την υλοποίηση του προγράμματος, μεταξύ άλλων, σχετικά με εργαλεία δημόσιας προβολής και, εάν κρίνεται σκόπιμο, σχετικά με την κοινή ταυτότητα ή γραφικά στοιχεία.
               
            
                  (12)
               
               
                  Για να διασφαλιστεί η προβολή του σχολικού προγράμματος, τα κράτη μέλη θα πρέπει να εξηγούν στο πλαίσιο της στρατηγικής τους με ποιον τρόπο διασφαλίζουν την προστιθέμενη αξία των προγραμμάτων τους, ιδίως στην περίπτωση που τα προϊόντα που χρηματοδοτούνται στο πλαίσιο του ενωσιακού προγράμματος καταναλώνονται ταυτόχρονα με άλλα γεύματα που παρέχονται στα παιδιά που φοιτούν σε εκπαιδευτικά ιδρύματα. Για να διασφαλιστούν η επίτευξη και η αποτελεσματικότητα του εκπαιδευτικού στόχου του ενωσιακού προγράμματος, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ για τη θέσπιση κανόνων σχετικά με τη διανομή των προϊόντων που χρηματοδοτούνται βάσει του ενωσιακού προγράμματος στο πλαίσιο της παροχής άλλων γευμάτων σε εκπαιδευτικά ιδρύματα και την παρασκευή τους.
               
            
                  (13)
               
               
                  Για να επαληθεύεται η αποτελεσματικότητα των σχολικών προγραμμάτων στα κράτη μέλη, θα πρέπει να χρηματοδοτούνται από την Ένωση πρωτοβουλίες παρακολούθησης και αξιολόγησης των αποτελεσμάτων, με ιδιαίτερη έμφαση στις μεσοπρόθεσμες αλλαγές στην κατανάλωση.
               
            
                  (14)
               
               
                  Η αρχή της συγχρηματοδότησης για τη διανομή οπωροκηπευτικών στο σχολείο θα πρέπει να καταργηθεί.
               
            
                  (15)
               
               
                  Ο παρών κανονισμός δεν θα πρέπει να επηρεάζει την κατανομή των περιφερειακών ή τοπικών αρμοδιοτήτων στα κράτη μέλη.
               
            
                  (16)
               
               
                  Ο κανονισμός (ΕΕ) αριθ. 1308/2013 και ο κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (5) θα πρέπει επομένως να τροποποιηθούν αναλόγως. Για να ληφθεί υπόψη η περιοδικότητα του σχολικού έτους, οι νέοι κανόνες θα πρέπει να εφαρμοστούν από την 1η Αυγούστου 2017,
               
            ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τροποποίηση του κανονισμού (ΕΕ) αριθ. 1308/2013
      Ο κανονισμός (ΕΕ) αριθ. 1308/2013 τροποποιείται ως εξής:
      
                  1)
               
               
                  Στο μέρος II τίτλος I κεφάλαιο II, το τμήμα 1 αντικαθίσταται από το ακόλουθο κείμενο:
                  
                     «Τμήμα 1
                  
                  
                     
                        Ενίσχυση για την παροχή οπωροκηπευτικών και γάλακτος και γαλακτοκομικών προϊόντων σε εκπαιδευτικά ιδρύματα
                     
                  
                  Άρθρο 22
                  Ομάδα-στόχος
                  Το καθεστώς ενίσχυσης για τη βελτίωση της διανομής γεωργικών προϊόντων και των διατροφικών συνηθειών των παιδιών απευθύνεται σε παιδιά που φοιτούν τακτικά σε βρεφονηπιακούς σταθμούς, ιδρύματα για παιδιά προσχολικής ηλικίας ή σε σχολικά ιδρύματα της πρωτοβάθμιας ή της δευτεροβάθμιας εκπαίδευσης τα οποία τελούν υπό τη διαχείριση ή την αναγνώριση των αρμόδιων αρχών των κρατών μελών.
                  Άρθρο 23
                  Ενίσχυση για την παροχή οπωροκηπευτικών και γάλακτος στα σχολεία, συνοδευτικών εκπαιδευτικών μέτρων και συναφών εξόδων
                  1.   Χορηγείται ενωσιακή ενίσχυση για τα παιδιά που φοιτούν στα εκπαιδευτικά ιδρύματα του άρθρου 22:
                  
                              α)
                           
                           
                              για την παροχή και διανομή των επιλέξιμων προϊόντων των παραγράφων 3, 4 και 5 του παρόντος άρθρου·
                           
                        
                              β)
                           
                           
                              για συνοδευτικά εκπαιδευτικά μέτρα· και
                           
                        
                              γ)
                           
                           
                              για την κάλυψη ορισμένων συναφών εξόδων εξοπλισμού, προβολής, παρακολούθησης και αξιολόγησης, και, εφόσον τα έξοδα αυτά δεν καλύπτονται από το στοιχείο α) του παρόντος εδαφίου, εξόδων υλικοτεχνικής υποστήριξης και διανομής.
                           
                        Το Συμβούλιο θεσπίζει σύμφωνα με το άρθρο 43 παράγραφος 3 ΣΛΕΕ, όρια για την αναλογία της ενωσιακής ενίσχυσης που καλύπτει μέτρα και έξοδα αναφερόμενα στα στοιχεία β) και γ) του πρώτου εδαφίου της παρούσας παραγράφου.
                  2.   Για τους σκοπούς του παρόντος τμήματος:
                  
                              α)
                           
                           
                              ως “οπωροκηπευτικά στα σχολεία” νοούνται τα προϊόντα που αναφέρονται στην παράγραφο 3 στοιχείο α) και στην παράγραφο 4 στοιχείο α)·
                           
                        
                              β)
                           
                           
                              ως “γάλα στα σχολεία” νοούνται τα προϊόντα που αναφέρονται στην παράγραφο 3 στοιχείο β) και στην παράγραφο 4 στοιχείο β), καθώς και τα προϊόντα του παραρτήματος V.
                           
                        3.   Τα κράτη μέλη που επιθυμούν να συμμετάσχουν στο καθεστώς ενισχύσεων που θεσπίζεται σύμφωνα με την παράγραφο 1 (“το σχολικό πρόγραμμα”) και ζητούν την αντίστοιχη ενωσιακή ενίσχυση, δίνουν προτεραιότητα στη διανομή προϊόντων μιας ή και των δύο από τις ακόλουθες ομάδες, λαμβανομένων υπόψη των εθνικών συνθηκών:
                  
                              α)
                           
                           
                              οπωροκηπευτικά και νωπά προϊόντα του τομέα της μπανάνας·
                           
                        
                              β)
                           
                           
                              γάλα κατανάλωσης και μορφές αυτού που δεν περιέχουν λακτόζη.
                           
                        4.   Κατά παρέκκλιση από την παράγραφο 3, προκειμένου να προωθήσουν την κατανάλωση συγκεκριμένων προϊόντων και/ή να ανταποκριθούν στις ιδιαίτερες διατροφικές ανάγκες των παιδιών στην επικράτειά τους, τα κράτη μέλη μπορούν να προβλέπουν τη διανομή προϊόντων μιας ή και των δύο ακόλουθων ομάδων:
                  
                              α)
                           
                           
                              μεταποιημένα οπωροκηπευτικά προϊόντα, επιπροσθέτως των προϊόντων που αναφέρονται στην παράγραφο 3 στοιχείο α)·
                           
                        
                              β)
                           
                           
                              τυρί, τυρόπηγμα, γιαούρτι και άλλα ζυμωμένα ή οξινισμένα γαλακτοκομικά προϊόντα, χωρίς προσθήκη αρωματικών, φρούτων, καρπών ή κακάο, επιπροσθέτως των προϊόντων που αναφέρονται στην παράγραφο 3 στοιχείο β).
                           
                        5.   Στις περιπτώσεις που τα κράτη μέλη το κρίνουν απαραίτητο για την επίτευξη των στόχων του σχολικού προγράμματος και των στόχων των στρατηγικών που αναφέρονται στην παράγραφο 8, δύνανται να συμπληρώσουν τη διανομή των προϊόντων που αναφέρονται στις παραγράφους 3 και 4 με προϊόντα που αναφέρονται στο παράρτημα V.
                  Στις περιπτώσεις αυτές, η ενωσιακή ενίσχυση χορηγείται μόνο για το γαλακτοκομικό συστατικό του διανεμόμενου προϊόντος. Το εν λόγω γαλακτοκομικό συστατικό δεν μπορεί να είναι κατώτερο από 90 % κατά βάρος για τα προϊόντα της κατηγορίας Ι του παραρτήματος V και 75 % κατά βάρος για τα προϊόντα της κατηγορίας II του παραρτήματος V.
                  Το ύψος της ενωσιακής ενίσχυσης για το γαλακτοκομικό συστατικό καθορίζεται από το Συμβούλιο σύμφωνα με το άρθρο 43 παράγραφος 3 ΣΛΕΕ.
                  6.   Τα προϊόντα που διανέμονται στο πλαίσιο του σχολικού προγράμματος δεν περιέχουν τα εξής:
                  
                              α)
                           
                           
                              πρόσθετα σάκχαρα·
                           
                        
                              β)
                           
                           
                              πρόσθετο αλάτι·
                           
                        
                              γ)
                           
                           
                              πρόσθετο λίπος·
                           
                        
                              δ)
                           
                           
                              πρόσθετες γλυκαντικές ουσίες·
                           
                        
                              ε)
                           
                           
                              πρόσθετα μη φυσικά ενισχυτικά γεύσης E 620 έως E 650, όπως ορίζονται στον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (*).
                           
                        Κατά παρέκκλιση από το πρώτο εδάφιο της παρούσας παραγράφου, κάθε κράτος μέλος μπορεί, αφού λάβει την κατάλληλη άδεια από τις εθνικές αρχές του που είναι αρμόδιες για την υγεία και τη διατροφή σύμφωνα με τις οικείες εθνικές διαδικασίες, να αποφασίσει ότι τα επιλέξιμα προϊόντα που αναφέρονται στις παραγράφους 4 και 5 μπορούν να περιέχουν περιορισμένες ποσότητες πρόσθετης ζάχαρης, πρόσθετου αλατιού και/ή πρόσθετου λίπους.
                  7.   Πέραν των προϊόντων των παραγράφων 3, 4 και 5 του παρόντος άρθρου, τα κράτη μέλη δύνανται να προβλέπουν την προσθήκη και άλλων γεωργικών προϊόντων στο πλαίσιο των συνοδευτικών εκπαιδευτικών μέτρων, ιδίως εκείνων που απαριθμούνται στο άρθρο 1 παράγραφος 2 στοιχεία ζ) και κβ).
                  8.   Ως προϋπόθεση για τη συμμετοχή του στο σχολικό πρόγραμμα ένα κράτος μέλος καταρτίζει, πριν εισέλθει στο εν λόγω πρόγραμμα και στη συνέχεια κάθε έξι χρόνια, σε εθνικό ή περιφερειακό επίπεδο, στρατηγική για την εφαρμογή του προγράμματος. Η στρατηγική μπορεί να τροποποιηθεί από την αρχή που είναι υπεύθυνη για την κατάρτισή της σε εθνικό ή περιφερειακό επίπεδο, ιδίως υπό το πρίσμα της παρακολούθησης και της αξιολόγησης των αποτελεσμάτων που έχουν επιτευχθεί. Στη στρατηγική αυτή προσδιορίζονται τουλάχιστον οι ανάγκες που πρέπει να ικανοποιηθούν, η ιεράρχηση των αναγκών ανάλογα με τις προτεραιότητες, η ομάδα-στόχος, τα προσδοκώμενα αποτελέσματα και, εφόσον είναι διαθέσιμοι, οι ποσοτικοί στόχοι που πρέπει να επιτευχθούν σε σχέση με την αρχική κατάσταση, ενώ καθορίζονται τα πιο ενδεδειγμένα μέσα και οι δράσεις για την επίτευξη των εν λόγω στόχων.
                  Η στρατηγική μπορεί να περιλαμβάνει συγκεκριμένα στοιχεία σχετικά με την εφαρμογή του σχολικού προγράμματος, συμπεριλαμβανομένων εκείνων που αποσκοπούν στην απλούστευση της διαχείρισής του.
                  9.   Τα κράτη μέλη καθορίζουν στις στρατηγικές τους τον κατάλογο όλων των προϊόντων που παρέχονται στο πλαίσιο του σχολικού προγράμματος, είτε μέσω της τακτικής διανομής είτε στο πλαίσιο των συνοδευτικών εκπαιδευτικών μέτρων. Με την επιφύλαξη της παραγράφου 6, τα κράτη μέλη διασφαλίζουν επίσης ότι οι εθνικές αρχές τους που είναι αρμόδιες για την υγεία και τη διατροφή συμμετέχουν καταλλήλως, ή χορηγούν την ενδεδειγμένη άδεια, όσον αφορά την κατάρτιση του εν λόγω καταλόγου, σύμφωνα με τις εθνικές διαδικασίες.
                  10.   Για να καταστήσουν αποτελεσματικό το σχολικό πρόγραμμα, τα κράτη μέλη προβλέπουν επίσης συνοδευτικά εκπαιδευτικά μέτρα, τα οποία μπορούν να περιλαμβάνουν, μεταξύ άλλων, μέτρα και δραστηριότητες σκοπός των οποίων είναι να φέρουν τα παιδιά ξανά σε επαφή με τη γεωργία, μέσω δραστηριοτήτων όπως οι επισκέψεις σε γεωργικές εκμεταλλεύσεις και η διανομή ευρύτερης ποικιλίας γεωργικών προϊόντων, κατά τα αναφερόμενα στην παράγραφο 7. Τα εν λόγω μέτρα μπορεί επίσης να σχεδιάζονται ώστε να ευαισθητοποιούνται τα παιδιά σχετικά με συναφή ζητήματα, όπως είναι οι υγιεινές διατροφικές συνήθειες, οι τοπικές αλυσίδες εφοδιασμού, η βιολογική γεωργία, η βιώσιμη παραγωγή και η καταπολέμηση της σπατάλης τροφίμων.
                  11.   Τα κράτη μέλη επιλέγουν τα προϊόντα που πρόκειται να συμπεριλάβουν στη διανομή ή στα συνοδευτικά εκπαιδευτικά μέτρα με βάση αντικειμενικά κριτήρια που περιλαμβάνουν ένα ή περισσότερα από τα ακόλουθα: Ζητήματα υγείας και περιβάλλοντος, την εποχιακή διαθεσιμότητα, την ποικιλία και τη διαθεσιμότητα των τοπικών ή περιφερειακών προϊόντων, δίνοντας προτεραιότητα, στο μέτρο του εφικτού, στα προϊόντα που προέρχονται από την Ένωση. Τα κράτη μέλη δύνανται να ενθαρρύνουν ιδίως τις τοπικές ή περιφερειακές αγορές, τα βιολογικά προϊόντα, τις βραχείες αλυσίδες εφοδιασμού ή τα περιβαλλοντικά οφέλη και, εφόσον αρμόζει, τα προϊόντα που είναι αναγνωρισμένα από τα καθεστώτα ποιότητας όπως ορίζονται στον κανονισμό (ΕΕ) αριθ. 1151/2012.
                  Στο πλαίσιο των στρατηγικών τους, τα κράτη μέλη μπορούν να εξετάσουν τη δυνατότητα να δοθεί προτεραιότητα στη βιωσιμότητα και το δίκαιο εμπόριο.
                  Άρθρο 23α
                  Διατάξεις περί χρηματοδότησης
                  1.   Με την επιφύλαξη της παραγράφου 4 του παρόντος άρθρου, οι ενισχύσεις στο πλαίσιο του σχολικού προγράμματος, οι οποίες χορηγούνται για τη διανομή προϊόντων, τα συνοδευτικά εκπαιδευτικά μέτρα και τα συναφή έξοδα που αναφέρονται στο άρθρο 23 παράγραφος 1, δεν υπερβαίνουν το ποσό των 250 εκατ. EUR ανά σχολικό έτος.
                  Εντός του εν λόγω συνολικού ορίου, η ενίσχυση δεν υπερβαίνει:
                  
                              α)
                           
                           
                              για τα οπωροκηπευτικά στα σχολεία: 150 εκατ. EUR ανά σχολικό έτος·
                           
                        
                              β)
                           
                           
                              για το γάλα στα σχολεία: 100 εκατ. EUR ανά σχολικό έτος.
                           
                        2.   Οι ενισχύσεις της παραγράφου 1 χορηγούνται σε κάθε κράτος μέλος με βάση τα εξής:
                  
                              α)
                           
                           
                              τον αριθμό των παιδιών ηλικίας από έξι έως δέκα ετών στο οικείο κράτος μέλος·
                           
                        
                              β)
                           
                           
                              τον βαθμό ανάπτυξης των περιφερειών του οικείου κράτους μέλους, ώστε να εξασφαλιστεί η παροχή μεγαλύτερης ενίσχυσης στις λιγότερο αναπτυγμένες περιφέρειες, και στα μικρά νησιά του Αιγαίου κατά την έννοια του άρθρου 1 παράγραφος 2 του κανονισμού (ΕΕ) αριθ. 229/2013· και
                           
                        
                              γ)
                           
                           
                              για το γάλα στα σχολεία, επιπροσθέτως των κριτηρίων που αναφέρονται στα στοιχεία α) και β), τη μέχρι τώρα χρήση της ενωσιακής ενίσχυσης για την παροχή γάλακτος και γαλακτοκομικών προϊόντων σε παιδιά.
                           
                        Οι κατανομές για τα οικεία κράτη μέλη διασφαλίζουν ότι οι υψηλότερες ενισχύσεις κατανέμονται στις εξόχως απόκεντρες περιοχές που αναφέρονται στο άρθρο 349 ΣΛΕΕ, προκειμένου να ληφθεί υπόψη η ιδιαίτερη κατάσταση στις εν λόγω περιοχές όσον αφορά τον εφοδιασμό σε προϊόντα και να προωθηθεί ο εφοδιασμός μεταξύ γειτονικών εξόχως απόκεντρων περιοχών.
                  Οι κατανομές για το γάλα στα σχολεία που προκύπτουν διά της εφαρμογής των κριτηρίων της παρούσας παραγράφου διασφαλίζουν ότι όλα τα κράτη μέλη έχουν το δικαίωμα να λάβουν τουλάχιστον ένα ελάχιστο ποσό της ενωσιακής ενίσχυσης ανά παιδί στην ηλικιακή ομάδα που αναφέρεται στο πρώτο εδάφιο στοιχείο α). Το εν λόγω ποσό δεν πρέπει να είναι χαμηλότερο από τη μέση χρήση ενωσιακής ενίσχυσης ανά παιδί σε όλα τα κράτη μέλη στο πλαίσιο του σχολικού προγράμματος για το γάλα που ίσχυε πριν από την 1η Αυγούστου 2017.
                  Τα μέτρα για τον καθορισμό της ενδεικτικής και οριστικής κατανομής, και για την ανακατανομή της ενωσιακής ενίσχυσης για τα οπωροκηπευτικά και το γάλα στα σχολεία, λαμβάνεται από το Συμβούλιο σύμφωνα με το άρθρο 43 παράγραφος 3 ΣΛΕΕ.
                  3.   Τα κράτη μέλη που επιθυμούν να συμμετάσχουν στο σχολικό πρόγραμμα υποβάλλουν κάθε χρόνο αίτημα ενίσχυσης από την Ένωση, στο οποίο προσδιορίζεται το ποσό που ζητείται για τα οπωροκηπευτικά στα σχολεία και το ποσό που ζητείται για το γάλα στα σχολεία, τα οποία επιθυμούν να διανείμουν.
                  4.   Χωρίς υπέρβαση του συνολικού ανώτατου ορίου των 250 εκατ. EUR όπως ορίζεται στην παράγραφο 1, κάθε κράτος μέλος δύναται να μεταφέρει, άπαξ ανά σχολικό έτος, έως και το 20 % κάθε ενός από τα ενδεικτικά κονδύλια που το αφορούν.
                  Το ποσοστό αυτό μπορεί να αυξηθεί έως το 25 % για τα κράτη μέλη με εξόχως απόκεντρες περιοχές του άρθρου 349 ΣΛΕΕ, καθώς και σε άλλες δεόντως αιτιολογημένες περιπτώσεις, όπως όταν ένα κράτος μέλος πρέπει να αντιμετωπίσει την ιδιαίτερη κατάσταση της αγοράς στον τομέα που καλύπτεται από το σχολικό πρόγραμμα, ή να αντιμετωπίσει ιδιαίτερες ανησυχίες όσον αφορά τη χαμηλή κατανάλωση μιας από τις ομάδες προϊόντων ή να αντιμετωπίσει άλλες κοινωνικές μεταβολές.
                  Οι μεταφορές μπορούν να γίνουν είτε:
                  
                              α)
                           
                           
                              πριν από τον καθορισμό των οριστικών κατανομών για το επόμενο σχολικό έτος, μεταξύ των ενδεικτικών κατανομών του κράτους μέλους· ή
                           
                        
                              β)
                           
                           
                              μετά την έναρξη του σχολικού έτους, μεταξύ των οριστικών κατανομών του κράτους μέλους, εφόσον έχουν προσδιοριστεί οι οριστικές κατανομές για το εν λόγω κράτος μέλος.
                           
                        Οι μεταφορές που αναφέρονται στο τρίτο εδάφιο στοιχείο α) δεν μπορούν να γίνονται από την ενδεικτική κατανομή για την ομάδα προϊόντων για την οποία το οικείο κράτος μέλος ζητεί ποσό που υπερβαίνει την ενδεικτική του κατανομή. Τα κράτη μέλη κοινοποιούν στην Επιτροπή το ποσό των ενδεχόμενων μεταφορών μεταξύ των ενδεικτικών κατανομών.
                  5.   Το σχολικό πρόγραμμα εφαρμόζεται με την επιφύλαξη τυχόν ξεχωριστών εθνικών σχολικών προγραμμάτων που συνάδουν με το ενωσιακό δίκαιο. Η κατ' άρθρο 23 ενωσιακή ενίσχυση μπορεί να χρησιμοποιηθεί για να διευρυνθεί το πεδίο εφαρμογής ή η αποτελεσματικότητα οποιουδήποτε υφιστάμενου εθνικού σχολικού προγράμματος ή προγράμματος διανομής οπωροκηπευτικών και γάλακτος στα σχολεία, αλλά δεν υποκαθιστά τη χρηματοδότηση για τα εν λόγω υφιστάμενα εθνικά προγράμματα, με εξαίρεση τη δωρεάν διανομή γευμάτων στα παιδιά που φοιτούν σε εκπαιδευτικά ιδρύματα. Εάν ένα κράτος μέλος αποφασίσει να επεκτείνει το πεδίο εφαρμογής ενός υφιστάμενου εθνικού προγράμματος ή να το καταστήσει πιο αποτελεσματικό ζητώντας ενίσχυση από την Ένωση, προσδιορίζει στη στρατηγική που αναφέρεται στο άρθρο 23 παράγραφος 8 τον τρόπο με τον οποίο θα επιτευχθούν οι ανωτέρω στόχοι.
                  6.   Τα κράτη μέλη μπορούν, πέραν της ενωσιακής ενίσχυσης, να χορηγούν εθνική ενίσχυση για τη χρηματοδότηση του σχολικού προγράμματος.
                  Τα κράτη μέλη μπορούν να χρηματοδοτούν την εν λόγω ενίσχυση με εισφορά που βαρύνει τον σχετικό τομέα ή με κάθε άλλη συνεισφορά του ιδιωτικού τομέα.
                  7.   Η Ένωση μπορεί επίσης να χρηματοδοτεί, δυνάμει του άρθρου 6 του κανονισμού (ΕΕ) αριθ. 1306/2013, μέτρα ενημέρωσης, προβολής, παρακολούθησης και αξιολόγησης που αφορούν το σχολικό πρόγραμμα, συμπεριλαμβανομένων μέτρων για την ευαισθητοποίηση του κοινού σχετικά με τους στόχους του προγράμματος καθώς και συναφή μέτρα δικτύωσης που αποσκοπούν στην ανταλλαγή εμπειριών και βέλτιστων πρακτικών για τη διευκόλυνση της εφαρμογής και της διαχείρισης του προγράμματος.
                  Η Επιτροπή μπορεί να θεσπίζει, σύμφωνα με το άρθρο 24 παράγραφος 4 του παρόντος κανονισμού, κοινή ταυτότητα ή γραφικά στοιχεία, ώστε να ενισχυθεί η προβολή του σχολικού προγράμματος.
                  8.   Τα κράτη μέλη που συμμετέχουν στο σχολικό πρόγραμμα προβάλλουν, στους σχολικούς χώρους ή σε άλλα σχετικά μέρη τη συμμετοχή τους στο πρόγραμμα και το γεγονός ότι επιδοτείται από την Ένωση. Τα κράτη μέλη μπορούν να χρησιμοποιούν όλα τα κατάλληλα μέσα δημοσιότητας όπως αφίσες, ειδικές ιστοσελίδες, ενημερωτικά διαγράμματα και εκστρατείες ευαισθητοποίησης και ενημέρωσης. Τα κράτη μέλη διασφαλίζουν την προστιθέμενη αξία και την προβολή του ενωσιακού σχολικού προγράμματος σε σχέση με την παροχή άλλων γευμάτων στα εκπαιδευτικά ιδρύματα.
                  Άρθρο 24
                  Ανάθεση εξουσιών
                  1.   Για την προώθηση των υγιεινών διατροφικών συνηθειών των παιδιών και για να διασφαλιστεί ότι οι ενισχύσεις στο πλαίσιο του καθεστώτος προώθησης της κατανάλωσης οπωροκηπευτικών και γάλακτος στα σχολεία απευθύνονται σε παιδιά της ομάδας-στόχου που αναφέρεται στο άρθρο 22, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227 για τη θέσπιση κανόνων σχετικά με:
                  
                              α)
                           
                           
                              τα επιπρόσθετα κριτήρια που αφορούν την επιλεξιμότητα της ομάδας-στόχου που αναφέρεται στο άρθρο 22·
                           
                        
                              β)
                           
                           
                              την έγκριση και επιλογή των αιτούντων ενίσχυσης από τα κράτη μέλη·
                           
                        
                              γ)
                           
                           
                              την κατάρτιση των εθνικών ή περιφερειακών στρατηγικών και τα συνοδευτικά εκπαιδευτικά μέτρα.
                           
                        2.   Για να εξασφαλιστεί αποδοτική και στοχοθετημένη χρήση των ενωσιακών πόρων, και για να διευκολυνθεί η υλοποίηση σχολικού προγράμματος, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227 σχετικά με:
                  
                              α)
                           
                           
                              τον προσδιορισμό των δαπανών και των μέτρων που είναι επιλέξιμα για ενωσιακή χρηματοδότηση·
                           
                        
                              β)
                           
                           
                              την υποχρέωση των κρατών μελών να παρακολουθούν και να αξιολογούν την αποτελεσματικότητα του σχολικού προγράμματος.
                           
                        3.   Προκειμένου να λαμβάνονται υπόψη οι επιστημονικές εξελίξεις, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227, για τη συμπλήρωση του καταλόγου των μη φυσικών ενισχυτικών γεύσης που αναφέρονται στο άρθρο 23 παράγραφος 6 πρώτο εδάφιο στοιχείο ε).
                  Προκειμένου να διασφαλιστεί ότι τα προϊόντα που διανέμονται σύμφωνα με το άρθρο 23 παράγραφοι 3, 4 και 5 πληρούν τους στόχους του σχολικού προγράμματος, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227, για να καθορίζει τα ανώτατα επίπεδα για το πρόσθετο σάκχαρο, το πρόσθετο αλάτι και το πρόσθετο λίπος που μπορούν να επιτραπούν από τα κράτη μέλη δυνάμει του άρθρου 23 παράγραφος 6 δεύτερο εδάφιο και που είναι τεχνικώς αναγκαία για την παρασκευή ή την παραγωγή των μεταποιημένων προϊόντων.
                  4.   Για την καλύτερη ενημέρωση του κοινού σχετικά με το σχολικό πρόγραμμα και για την αύξηση της προβολής της ενωσιακής ενίσχυσης ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227, με τις οποίες υποχρεούνται τα κράτη μέλη που συμμετέχουν στο σχολικό πρόγραμμα να προβάλουν ευκρινώς το γεγονός ότι λαμβάνουν ενωσιακή στήριξη για την υλοποίηση του σχολικού προγράμματος, μεταξύ άλλων σχετικά με:
                  
                              α)
                           
                           
                              εφόσον αρμόζει, τον καθορισμό ειδικών κριτηρίων όσον αφορά την παρουσίαση, τη σύνθεση, τις διαστάσεις και το σχέδιο της κοινής ταυτότητας και των γραφικών στοιχείων·
                           
                        
                              β)
                           
                           
                              τα ειδικά κριτήρια που συνδέονται με τη χρήση μέσων δημοσιότητας.
                           
                        5.   Για να διασφαλιστούν η προστιθέμενη αξία και η προβολή του σχολικού προγράμματος, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227 σχετικά με τους κανόνες που διέπουν τη διανομή των προϊόντων σε σχέση με την παροχή άλλων γευμάτων στα εκπαιδευτικά ιδρύματα.
                  6.   Επειδή η ενωσιακή ενίσχυση πρέπει να αντανακλάται στην τιμή με την οποία διατίθενται τα προϊόντα στο πλαίσιο του καθεστώτος προώθησης στα σχολεία, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 227, με τις οποίες θα απαιτείται από τα κράτη μέλη να εξηγούν στις στρατηγικές τους τον τρόπο με τον οποίο θα επιτευχθεί ο στόχος αυτός.
                  Άρθρο 25
                  Εκτελεστικές αρμοδιότητες σύμφωνα με τη διαδικασία εξέτασης
                  Η Επιτροπή μπορεί, με εκτελεστικές πράξεις, να θεσπίζει τα απαιτούμενα μέτρα για την εφαρμογή του παρόντος τμήματος, μεταξύ άλλων σχετικά με:
                  
                              α)
                           
                           
                              τις πληροφορίες που πρέπει να περιλαμβάνονται στις στρατηγικές των κρατών μελών·
                           
                        
                              β)
                           
                           
                              τις αιτήσεις ενίσχυσης και τις πληρωμές, συμπεριλαμβανομένης της απλούστευσης των διαδικασιών που απορρέουν από το κοινό πλαίσιο για το σχολικό πρόγραμμα·
                           
                        
                              γ)
                           
                           
                              τις μεθόδους προβολής και τα σχετικά μέτρα δικτύωσης για το σχολικό πρόγραμμα·
                           
                        
                              δ)
                           
                           
                              την υποβολή, τον μορφότυπο και το περιεχόμενο των ετήσιων αιτημάτων ενίσχυσης και των εκθέσεων παρακολούθησης και αξιολόγησης που εκπονούν τα κράτη μέλη που συμμετέχουν στο σχολικό πρόγραμμα·
                           
                        
                              ε)
                           
                           
                              την εφαρμογή του άρθρου 23α παράγραφος 4, μεταξύ άλλων σε ό,τι αφορά τις προθεσμίες για τις μεταφορές και την υποβολή, τον μορφότυπο και το περιεχόμενο των κοινοποιήσεων μεταφοράς.
                           
                        Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 229 παράγραφος 2.
                  
                     (*)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16).»."
						
               
            
                  2)
               
               
                  Το άρθρο 217 αντικαθίσταται από το ακόλουθο κείμενο:
                  «Άρθρο 217
                  Εθνικές ενισχύσεις για τη διανομή προϊόντων στα παιδιά
                  Τα κράτη μέλη μπορούν να χορηγούν εθνικές ενισχύσεις για την παροχή στα παιδιά που φοιτούν σε εκπαιδευτικά ιδρύματα προϊόντων που ανήκουν στις ομάδες επιλέξιμων προϊόντων του άρθρου 23, για τα συνοδευτικά εκπαιδευτικά μέτρα που αφορούν τα εν λόγω προϊόντα και για τα συναφή έξοδα που αναφέρονται στο άρθρο 23 παράγραφος 1 στοιχείο γ).
                  Τα κράτη μέλη μπορούν να χρηματοδοτούν τις ενισχύσεις αυτές με εισφορά που βαρύνει τον σχετικό τομέα ή με κάθε άλλη συνεισφορά του ιδιωτικού τομέα.».
               
            
                  3)
               
               
                  Στο άρθρο 225, προστίθενται τα ακόλουθα στοιχεία:
                  
                              «ε)
                           
                           
                              έως τις 31 Ιουλίου 2023 σχετικά με την εφαρμογή των κριτηρίων κατανομής που αναφέρονται στο άρθρο 23α παράγραφος 2·
                           
                        
                              στ)
                           
                           
                              έως τις 31 Ιουλίου 2023 σχετικά με τις επιπτώσεις που έχουν οι μεταφορές που αναφέρονται στο άρθρο 23α παράγραφος 4 στην αποτελεσματικότητα του σχολικού προγράμματος σε σχέση με τη διανομή στο σχολείο οπωροκηπευτικών προϊόντων και γάλακτος.».
                           
                        
            
                  4)
               
               
                  Το παράρτημα V αντικαθίσταται ως εξής:
                  
                     «ΠΑΡΑΡΤΗΜΑ V
                     
                        ΠΡΟΙΟΝΤΑ ΑΝΑΦΕΡΟΜΕΝΑ ΣΤΟ AΡΘΡΟ 23 ΠΑΡΑΓΡΑΦΟΣ 5
                     
                     Κατηγορία Ι
                     
                                 —
                              
                              
                                 Ζυμωμένα γαλακτοκομικά προϊόντα, χωρίς χυμούς φρούτων, φυσικά αρωματισμένα
                              
                           
                                 —
                              
                              
                                 Ζυμωμένα γαλακτοκομικά προϊόντα με χυμούς φρούτων, φυσικά αρωματισμένα ή μη αρωματισμένα
                              
                           
                                 —
                              
                              
                                 Ροφήματα με βάση το γάλα, με προσθήκη κακάο ή χυμών φρούτων ή φυσικά αρωματισμένα
                              
                           Κατηγορία II
                     Ζυμωμένα ή μη γαλακτοκομικά προϊόντα με προσθήκη φρούτων, φυσικά αρωματισμένα ή μη αρωματισμένα».
                  
               
            Άρθρο 2
      Τροποποίηση του κανονισμού (ΕΕ) αριθ. 1306/2013
      Το άρθρο 4 παράγραφος 1 στοιχείο δ) του κανονισμού (ΕΕ) αριθ. 1306/2013 αντικαθίσταται από το ακόλουθο κείμενο:
      
         
                     «δ)
                  
                  
                     τη χρηματοδοτική συνεισφορά της Ένωσης στα μέτρα που αφορούν ασθένειες ζώων και τον κλονισμό της εμπιστοσύνης των καταναλωτών που αναφέρονται στο άρθρο 220 του κανονισμού (ΕΕ) αριθ. 1308/2013.».
                  
               
      Άρθρο 3
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται από την 1η Αυγούστου 2017.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Στρασβούργο, 11 Μαΐου 2016.
         
            
               Για το Ευρωπαϊκό Κοινοβούλιο
            
            
               Ο Πρόεδρος
            
            M. SCHULZ
         
         
            
               Για το Συμβούλιο
            
            
               Η Πρόεδρος
            
            J.A. HENNIS-PLASSCHAERT
         
      
      
         (1)  ΕΕ C 451 της 16.12.2014, σ. 142.
      
         (2)  ΕΕ C 415 της 20.11.2014, σ. 30.
      
         (3)  Θέση του Ευρωπαϊκού Κοινοβουλίου, της 8ης Μαρτίου 2016 (δεν έχει δημοσιευτεί στην Επίσημη Εφημερίδα) και απόφαση του Συμβουλίου, της 11ης Απριλίου 2016.
      
         (4)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
      
         (5)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).